S-248/2008

Mál þetta höfðaði sýslumaðurinn á Akranesi með ákæru 11. ágúst 2008 á hendur ákærða, G-kk-þgf J-kk-þgf J-kk-þgf, kt. ..., Esjuvöllum 15, Akranesi. Málið var dómtekið 29. ágúst 2008.

Ákærða er gefið að sök umferðar- og fíkniefnabrot á Akranesi laugardaginn 24. maí 2008 „með því að hafa:

I.

Um kl. 8:00 ekið bifreiðinni OS-X51, undir áhrifum bannaðra ávana- og fíkniefna, suður Þjóðbraut uns lögreglan stöðvaði aksturinn á Þjóðbraut. Í blóðsýni sem tekið var úr ákærða í framhaldi af handtöku mældist magn amfetamíns 25 ng/ml, metýlfenídat 10 ng/ml og 0,6 ng/ml af tetrahýdrókannabínól og í þvagsýni greindist amfetamín, metýlfenídat og kannabínóíðar. Amfetamín, metýlfenídat, tetrahýdrókannabínól og kannabínól eru í flokki ávana- og fíkniefna sem bönnuð eru á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða samkvæmt þessum ákærulið þykir varða við 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga, nr. 50/1987, sbr. 1. gr. laga nr. 48/1997, 186. gr. laga nr. 82/1998 og 5. gr. laga nr. 66/2006.

II.

Á sama tíma og I. töluliður greinir haft í sínum vörslum 0,24 g af kannabisefni í bifreiðinni OS-X51 á Þjóðbraut er lögreglan hafði afskipti af honum vegna brots er I. tl. ákærunnar tilgreinir en lögreglan fann efnin við leit á ákærða á lögreglustöðinni á Akranesi í framhaldi af handtöku ákærða.

Brot ákærða samkvæmt þessum ákærulið þykir varða við 2. gr., sbr. 5. og 6. gr. laga um ávana- og fíkniefni, nr. 65/1974, sbr. lög nr. 60/1980, lög nr. 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 232/2001 og nr. 848/2002.

III.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Þess er jafnframt krafist að ofangreind 0,24 g af kannabisefni verði gerð upptæk með dómi samkvæmt 6. mgr. 5. gr. laga nr. 65/1974, sbr. lög nr. 68/2001 og 2. mgr. 14. gr. reglugerðar nr. 233/2001.“

Ákærði hefur fyrir dómi skýlaust játað að hafa framið þau brot sem honum er gefin að sök í ákæru og er játning hans studd sakargögnum í öllum atriðum. Eru því efni til að leggja dóm á málið samkvæmt 125. gr. laga um meðferð opinberra mála nr. 19/1991. Samkvæmt þessu verður ákærði sakfelldur fyrir brotin, sem réttilega eru færð til refsiákvæða í ákæru.

Samkvæmt sakavottorði nær sakaferill ákærða aftur til ársins 1990, en hann hefur samtals hlotið tólf dóma fyrir brot gegn almennum hegningarlögum, umferðarlögum og lögum um ávana- og fíkniefni. Ákærði hefur ekki áður verið sakfelldur fyrir brot gegn 45. gr. eða 45. gr. a umferðarlaga.

Refsing ákærða þykir hæfilega ákveðin 120.000 króna sekt og komi 10 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Með vísan til þeirra lagaákvæða sem í ákæru greinir verður ákærði sviptur ökurétti í 6 mánuði frá birtingu dómsins að telja.

Þá verður fallist á kröfu ákæruvaldsins um upptöku á haldlögðum fíkniefnum, svo sem nánar greinir í dómsorði.

Samkvæmt 1. mgr. 165. gr. laga nr. 19/1991, verður ákærði loks dæmdur til greiðslu sakarkostnaðar eftir yfirliti lögreglu um sakarkostnað, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, G-kk-nf J-kk-nf J-kk-nf, greiði 120.000 króna sekt til ríkissjóðs og komi 10 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í 6 mánuði frá birtingu dómsins að telja.

Ákærði sæti upptöku á 0,24 g af kannabisefni sem lögregla lagði hald á við rannsókn málsins.

Ákærði greiði 142.618 krónur í sakarkostnað.

B-kk-nf B-kk-nf